Συντεταγμένες: 43°24′3″N 6°12′36″E﻿ / ﻿43.40083°N 6.21000°E﻿ / 43.40083; 6.21000

Το **Βαρ** (γαλλικά: *Var*) είναι νομός στην περιοχή Προβηγκία-Άλπεις-Κυανή Ακτή, στη νοτιοανατολική Γαλλία, στην ακτή της Μεσογείου. Έλαβε το όνομά του από τον ποταμό Βαρ, ο οποίος έρεε κατά μήκος του ανατολικού του ορίου, έως ότου τα σύνορα του νομού μετατοπίσθηκαν το 1860. 

Το Εθνικό Ινστιτούτο Στατιστικής και Οικονομικών Μελετών (INSEE) και το Ταχυδρομείο του αποδίδουν τον κωδικό 83. 

Η Τουλόν είναι η μεγαλύτερη πόλη και διοικητική πρωτεύουσα του νομού. Άλλες σημαντικές πόλεις περιλαμβάνουν τις Φρεζύς, Σαιν-Ραφαέλ, Ντραγκινιάν, Μπρινιόλ, Ιέρ και Σεν-συρ-Μερ. Ο νομός Βαρ είναι γνωστός για το λιμάνι της Τουλόν, το κύριο λιμάνι του γαλλικού ναυτικού, για τα παραθαλάσσια θέρετρα, το πιο γνωστό από τα οποία είναι το Σαιν-Τροπέ, για την ρωμαϊκή και μεσαιωνική αρχιτεκτονική, για τα κρασιά του, ιδιαίτερα για τα κρασιά του Μπαντόλ, καθώς και για τον αγώνα ποδηλασίας του Σιρκυί Πωλ Ρικάρ, που γίνεται στο Λε Καστελέ.

Οι κάτοικοι του νομού αναφέρονται ως Βαρουά (ζ).

Γεωγραφικά στοιχεία
-------------------

Πορκερόλ, ένα από τα νησιά Ιέρ
Θέση του νομού Βαρ στην Προβηγκία-Άλπεις-Κυανή Ακτή
Ο νομός Βαρ ανήκει στη διοικητική περιοχή Προβηγκία-Άλπεις-Κυανή Ακτή. Έχει έκταση 6.032 τετραγωνικά χιλιόμετρα και 432 χιλιόμετρα ακτογραμμής, συμπεριλαμβανομένων των παράκτιων νησιών. Διοικητικά αποτελείται από 3 διαμερίσματα και περιλαμβάνει 153 κοινότητες. Ο πληθυσμός του νομού είναι 1.055.821 κάτοικοι (στην απογραφή του 2016).

Ο νομός Βαρ περικλείεται στα ανατολικά από το νομό Αλπ-Μαριτίμ, στα δυτικά από το νομό Μπους-ντυ-Ρον, στα βόρεια από τον ποταμό Βερντόν και το νομό Αλπ-ντε-Ωτ-Προβάνς, και στα νότια βρέχεται από τη Μεσόγειο Θάλασσα.

Το 58% του νομού καλύπτεται από δάσος. Με 351.000 εκτάρια δάσους, ο Βαρ είναι ο δεύτερος πιο δασώδης νομός της Γαλλίας, μετά το νομό Λαντ.Οι γεωλογικοί σχηματισμοί του χωρίζονται σε δύο περιοχές: η μία αποτελείται από ασβεστόλιθο στα βορειοδυτικά του άξονα μεταξύ Τουλόν και Ντραγκινιάν και η άλλη περιοχή αποτελείται από κρυσταλλικούς βράχους (χαλαζίας) στα νοτιοανατολικά.

Το φαράγγι του Βερντόν
Ο νομός βρίσκεται στους πρόποδες των Γαλλικών Άλπεων και είναι σε μεγάλο βαθμό ορεινός. Σημαντικά όρη περιλαμβάνουν:

* Η οροσειρά των Μωρ (771 μ.) και η οροσειρά Εστερέλ, κατά μήκος της ακτής, (618 μ.), που αποτελούνται από χαλαζία.
* Η κορυφογραμμή Σαιντ-Μπωμ (1.147 μ.), στα δυτικά.
* Το όρος Λασέν (1.715 μ.), στα βορειοδυτικά του νομού, με το υψηλότερο σημείο του νομού Βαρ.

Το οροπέδιο Κανζυέρ στα βορειοανατολικά του Βαρ υψώνεται σταδιακά από 500 έως 1.000 μέτρα. Στα νότια και δυτικά υπάρχουν αρκετά οροπέδια, όπως το οροπέδιο του Σιου Μπλαν στα βόρεια της Τουλόν, το οποίο ανέρχεται σε υψόμετρο από 400 έως 700 μέτρα.

* Το φαράγγι του ποταμού Βερντόν, είναι ένας δημοφιλής τόπος για πεζοπορία, καγιάκ και άλλα αθλήματα.
* Τα νησιά Ιέρ είναι μια ομάδα τριών νησιών στα ανοιχτά της κοινότητας Ιέρ. Τα νησιά ονομάζονται Πορκερόλ, Πορ-Κρο και Λεβάν. Μαζί, έχουν έκταση 26 τετραγωνικών χιλιομέτρων. Προσεγγίζονται με πλοίο είτε από την Ιέρ είτε από την Τουλόν.

Χάρτης του νομού Βαρ

Κλίμα
-----

Ο νομός Βαρ έχει μεσογειακό κλίμα, ελαφρώς θερμότερο, ξηρότερο και πιο ηλιόλουστο από τη Νίκαια και τις Αλπ-Μαριτίμ, αλλά είναι λιγότερο προστατευμένο από τον άνεμο. Η Τουλόν έχει κατά μέσο όρο 2899,3 ώρες ηλιοφάνειας κάθε χρόνο. Η μέση μέγιστη ημερήσια θερμοκρασία τον Αύγουστο είναι 29,1 ° C και η μέση ημερήσια ελάχιστη θερμοκρασία τον Ιανουάριο είναι 5,8 ° C. Η μέση ετήσια βροχόπτωση είναι 665 χιλιοστά. Οι άνεμοι που υπερβαίνουν τα 57,6 χμ / ώρα φυσούν κατά μέσο όρο 116 ημέρες ετησίως στην Τουλόν, σε σύγκριση με 77 ημέρες το χρόνο στο Φρεζύς προς τα ανατολικά.

Ιστορία
-------

Η Τουλόν, πρωτεύουσα του νομού
Ο νομός Βαρ είναι ένας από τους αρχικά 83 νομούς (πλέον 101) που δημιουργήθηκαν κατά τη διάρκεια της Γαλλικής Επανάστασης στις 4 Μαρτίου 1790, σύμφωνα με το νόμο της 22ας Δεκεμβρίου 1789, με την κατάργηση των παλαιών επαρχιών.

Δημιουργήθηκε από τμήμα της πρώην επαρχίας της Προβηγκίας. Η πρωτεύουσά του ήταν αρχικά η Τουλόν, αλλά μεταφέρθηκε στο Γκρας το 1793 για να τιμωρήσει τους κατοίκους για την απόδοση της πόλης στους Βρετανούς το 1793. Στη συνέχεια η πρωτεύουσα μεταφέρθηκε στο Μπρινιόλ το 1795 και στη συνέχεια στο Ντραγκινιάν το 1797. Η Τουλόν έγινε πάλι πρωτεύουσα του νομού το 1974.

**19ος αιώνας**

Ο Ναπολέων αποβιβάζεται στο Φρεζύς, 1799
Το 1815, μετά την ήττα του Ναπολέοντα στο Βατερλώ, ο νομός καταλήφθηκε από αυστριακά στρατεύματα μέχρι τον Νοέμβριο του 1818. Το 1854 ο πρώτος σιδηρόδρομος έφθασε στην Τουλόν.

Με τη δημιουργία του νέου νομού Αλπ-Μαριτίμ το 1860 και μετά την προσάρτηση από τη Γαλλία της Νίκαιας, το ανατολικό τμήμα του νομού, που αντιστοιχούσε στο διοικητικό διαμέρισμα του Γκρας, μεταφέρθηκε στο νέο νομό. Με αυτή η αλλαγή συνόρων του νομού ο ποταμός Βαρ, ο οποίος είχε δώσει στο νομό το όνομα του, ανήκει πλέον στο νέο νομό.

Το 1884 μια επιδημία χολέρας έπληξε την Τουλόν. Ο ηγέτης του αγώνα κατά της επιδημίας ήταν ο Ζωρζ Κλεμανσώ, ένας γιατρός και μέλος της Εθνικής Συνέλευσης. Αργότερα εξελέγη μέλος της Εθνικής Συνέλευσης για το νομό Βαρ από το 1888 έως το 1893 και γερουσιαστής από το 1902 έως το 1920, οπότε και διετέλεσε πρωθυπουργός.

**Σύγχρονη εποχή**

Ο Α' Παγκόσμιος Πόλεμος (1914-1918) τόνωσε την ανάπτυξη των ναυπηγείων και των στρατιωτικών βιομηχανιών στην περιοχή, αλλά αποδυνάμωσε τη γεωργία και βιομηχανία τροφίμων. Το 1942 τα γερμανικά στρατεύματα μεταφέρθηκαν από την Κατεχόμενη Γαλλία και κατέλαβαν και την Ελεύθερη Ζώνη, η οποία περιλάμβανε το νομό Βαρ. Ο γαλλικός στόλος καταστράφηκε στο λιμάνι του Τουλόν για να μην πέσει στα γερμανικά χέρια.

Οι Μακί, ομάδες μαχητών της Γαλλικής αντίστασης ήταν ιδιαίτερα ενεργοί στην περιοχή. Στις 15 Αυγούστου 1944 έγινε η Απόβαση στην Προβηγκία, αποβιβάστηκαν αμερικανικές και ελεύθερες γαλλικές δυνάμεις στο Σαιν-Τροπέ, το Σαιντ-Μαξίμ και το Σαιν-Ραφαέλ. Ο ελεύθερος γαλλικός στόλος έφτασε στην Τουλόν στις 13 Σεπτεμβρίου.

Στη δεκαετία του 1960 περίπου εκατό χιλιάδες Γάλλοι πολίτες επαναπατρίστηκαν από την Αλγερία μετά τον Αλγερινό πόλεμο της Ανεξαρτησίας και εγκαταστάθηκαν στο νομό Βαρ.

Ο νομός είναι σήμερα ένα έδαφος σε πλήρη ανάπτυξη, τόσο οικονομικά όσο και δημογραφικά, εν μέρει χάρη στο περιβάλλον διαβίωσης αλλά και τον τουριστικό του προσανατολισμό.

Διοικητική διαίρεση
-------------------

Τα διοικητικά διαμερίσματα του νομού Βαρ
Ο νομός Βαρ χωρίζεται σε 3 διοικητικά διαμερίσματα, 23 καντόνια και 153 κοινότητες:

| Διαμέρισμα | Καντόνια | Κοινότητες | Πληθυσμός
Απογραφή 2016 | Έκταση
χμ² | Πυκνότητα
Κάτ./χμ² | Κωδ.
INSEE |
| --- | --- | --- | --- | --- | --- | --- |
| Μπρινιόλ | 6 | 67 | 181.649 | 2.518,28 | 72 | 833 |
| Ντραγκινιάν | 10 | 54 | 306.320 | 2.220,79 | 138 | 831 |
| Τουλόν | 13 | 32 | 567.852 | 1.233,39 | 460 | 832 |
| Σύνολο νομού | 23 | 153 | 1.055.821 | 5.972,46 | 177 | 83 |

Πόλεις
------

Προβηγκία-Άλπεις-Κυανή Ακτή 
Η Όπερα στην Τουλόν
Οι κυριότερες πόλεις του νομού Βαρ

| Πόλη | Πληθυσμός | Διαμέρισμα |
| --- | --- | --- |
| Τουλόν | 171.643 | Τουλόν |
| Λα Σεν-συρ-Μερ | 65.386 | Τουλόν |
| Ιέρ | 56.799 | Τουλόν |
| Φρεζύς | 53.168 | Ντραγκινιάν |
| Ντραγκινιάν | 40.928 | Ντραγκινιάν |
| Σαιν-Ραφαέλ | 35.826 | Ντραγκινιάν |
| Μπρινιόλ | 17.895 | Μπρινιόλ |

Οικονομία
---------

Η κύρια πηγή εισοδήματος για το νομό είναι ο τουρισμός.

Στην αγροτική παραγωγή για πολλά χρόνια ο νομός Βαρ εφαρμόζει νέες καλλιέργειες, η καλλιεργούμενη γη είναι αποκλειστικά αφιερωμένη στις ακόλουθες παραγωγές: λουλούδια, φρούτα, λαχανικά, κρασί και ελαιόλαδο. Επίσης, αναπτύσσει επενδύσεις που σχετίζονται με ανανεώσιμες πηγές ενέργειας, ιδίως σε φωτοβολταϊκά όπως το πιλοτικό σημείο στο Κοτινιάκ.

Ο νομός διαθέτει δύο οικονομικά κέντρα. Το πρώτο βρίσκεται στην περιοχή της Τουλόν, όπου υπάρχει μια μεγάλη ανταγωνιστική βιομηχανία. Το άλλο οικονομικό κέντρο είναι στις κοινότητες Φρεζύς και Σαιν-Ραφαέλ και ειδικεύεται στις υπηρεσίες (ακίνητα, χρηματοδότηση, διαχείριση περιουσίας) και στην υψηλή τεχνολογία (συμπεριλαμβανομένης της γαλλικής έδρας του κατασκευαστή κράνους GPA).

Αξιοθέατα-Τουρισμός
-------------------

Ο καθεδρικός ναός της Τουλόν
Ο νομός Βαρ απολαμβάνει μια ευρεία ηλιοφάνεια και ένα ευχάριστο κλίμα όλο το χρόνο και έχει επίσης μια εξαιρετική ακτογραμμή: 432 χιλιόμετρα ακτής από εναλλασσόμενες αμμώδεις παραλίες, βραχώδη ακρωτήρια και άγριους όρμους. Πόλο τουριστικής έλξης αποτελούν επίσης τα σκαρφαλωμένα στους βράχους χωριά ιδανικά για περιπάτους, τα νησιά Ιέρ, η προβηγκιανή κουζίνα, τα πολλά παραθαλάσσια θέρετρα της Κυανής Ακτής και τα αξιοθαύμαστα φυσικά αξιοθέατα όπως το εντυπωσιακό φαράγγι του Βερντόν, κ.ά.

* Αξιοθέατα στο νομό Βαρ
* Σαιν-ΤροπέΣαιν-Τροπέ
* Μενίρ κοντά στο Σαιν-ΡαφαέλΜενίρ κοντά στο Σαιν-Ραφαέλ
* ΙέρΙέρ
* Το φαράγγι του ΒερντόνΤο φαράγγι του Βερντόν
* Η Πλατεία Ελευθερίας στην ΤουλόνΗ Πλατεία Ελευθερίας στην Τουλόν

Παραπομπές
----------

1. ↑  «Populations légales 2020» Εθνικό Ινστιτούτο Στατιστικής και Οικονομικών Μελετών. 29  Δεκεμβρίου 2022.
2. ↑ . «habitants.fr/var-83».
3. ↑ . «carte-du-var».
4. ↑ . «infoclimat.fr».
5. ↑ . «Le domaine viticole de Nestuby s'équipe de 800 m2 de toits solaires».

Εξωτερικοί σύνδεσμοι
--------------------

* Βαρ - Τουρισμός Αρχειοθετήθηκε 2010-09-25 στο Wayback Machine. (γαλλικά)
* Επίσημη σελίδα (γαλλικά)

|  |  |  |  |
| --- | --- | --- | --- |
| 

| π • σ • ε
Νομοί της Γαλλίας |
| --- |
|  |
| 
* 01 Αιν
* 02 Αιν
* 03 Αλλιέ
* 04 Αλπ-ντε-Ωτ-Προβάνς
* 05 Ωτ-Αλπ
* 06 Αλπ-Μαριτίμ
* 07 Αρντές
* 08 Αρδέννες
* 09 Αριέζ
* 10 Ωμπ
* 11 Ωντ
* 12 Αβερόν
* 13 Μπους-ντυ-Ρον
* 14 Καλβαντός
* 15 Καντάλ
* 16 Σαράντ
* 17 Σαράντ-Μαριτίμ
* 18 Σερ
* 19 Κορέζ
* 2A Νότια Κορσική
* 2B Άνω Κορσική
* 21 Κοτ-ντ'Ορ
* 22 Κοτ-ντ'Αρμόρ
* 23 Κρεζ
* 24 Δορδόνη
* 25 Ντου
* 26 Ντρομ
* 27 Ερ
* 28 Ερ-ε-Λουάρ
* 29 Φινιστέρ
* 30 Γκαρ
* 31 Ωτ-Γκαρόν
* 32 Ζερς
* 33 Ζιρόντ
* 34 Ερώ
* 35 Ιλ-ε-Βιλαίν
* 36 Αντρ
* 37 Αντρ-ε-Λουάρ
* 38 Ιζέρ
* 39 Ζυρά
* 40 Λαντ
* 41 Λουάρ-ε-Σερ
* 42 Λουάρ
* 43 Ωτ-Λουάρ
* 44 Λουάρ-Ατλαντίκ
* 45 Λουαρέ
* 46 Λοτ
* 47 Λοτ-ε-Γκαρόν
* 48 Λοζέρ
* 49 Μαιν-ε-Λουάρ
* 50 Μανς
* 51 Μαρν
* 52 Ωτ-Μαρν
* 53 Μαγιέν
* 54 Μερτ-ε-Μοζέλ
* 55 Μεζ
* 56 Μορμπιάν
* 57 Μοζέλ
* 58 Νιέβρ
* 59 Νορ
* 60 Ουάζ
* 61 Ορν
* 62 Πα-ντε-Καλαί
* 63 Πουί-ντε-Ντομ
* 64 Ατλαντικά Πυρηναία
* 65 Άνω Πυρηναία
* 66 Ανατολικά Πυρηναία
* 67 Κάτω Ρήνος
* 68 Άνω Ρήνος
* 69 Ρον
* 70 Ωτ-Σον
* 71 Σον-ε-Λουάρ
* 72 Σαρτ
* 73 Σαβοΐα
* 74 Άνω Σαβοΐα
* 75 Παρίσι
* 76 Σεν-Μαριτίμ
* 77 Σεν-ε-Μαρν
* 78 Ιβλίν
* 79 Ντε-Σεβρ
* 80 Σομ
* 81 Ταρν
* 82 Ταρν-ε-Γκαρόν
* 83 Βαρ
* 84 Βωκλύζ
* 85 Βαντέ
* 86 Βιέν
* 87 Ωτ-Βιέν
* 88 Βοζ
* 89 Ιόν
* 90 Έδαφος του Μπελφόρ
* 91 Εσόν
* 92 Ω-ντε-Σεν
* 93 Σεν-Σαιν-Ντενί
* 94 Βαλ-ντε-Μαρν
* 95 Βαλ-ντ'Ουάζ

Υπερπόντιοι νομοί
971 Γουαδελούπη
972 Μαρτινίκα
973 Γαλλική Γουιάνα
974 Ρεϋνιόν
976 Μαγιότ |

 |

|  |  |
| --- | --- |
| 

|  |
| --- |
| * Πύλη:Γαλλία
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 185145857881223020806
* LCCN: n81102547
* GND: 4245258-2
* SUDOC: 027226425
* BNF: cb119314464 (data)

 |

 |